Lögregla rifjar upp fjársvikamál úr Íslendingasögu „ Aðalráður konungur dó fyrir rétt um 1000 árum og í grunninn hafa glæpir lítið breyst , en með tilkomu netsins þá hafa svindlarar auðveldari leiðir til að komast að fólki , “ segir lögregla . mbl.is / Eggert Lögreglan á höfuðborgarsvæðinu birti í morgun færslu á Facebook um netglæpi og segir glæpina sjálfa í raun ekki nýja , heldur hafi þeir einfaldlega færst í nýjan búning með tilkomu netsins . Eitt elsta dæmið um þá fjársvikaglæpi sem nú eru stundaðir á netinu megi finna í Íslendingasögunum , nefnilega í Gunnlaugs sögu ormstungu , sem samin var á 14. öld en varðveitt í yngra handriti . „ Flestir slíkir glæpir sem við glímum við byggjast á því að svindla á enda notenda , þeim sem situr við tölvuna , frekar en að ráðast gegn tölvubúnaðinum sjálfum . Þetta sjáum við á hverjum degi í brotum eins og fjárfestasvikum , þar sem fólki er boðið „ tækifæri “ til að fjárfesta en er í raun svikamylla sem reynir að hafa fé af fólki . Við erum líka með margvísleg ástarsvindl , lánasvindl eða íbúðasvindl . Í öllum tilvikum er brotaþola talin trú um að sá / sú sem hann er í sambandi við sé annar / önnur en er raunverulegt eða að það sé möguleiki á að græða mikið á stuttum tíma . Eitt elsta dæmi um slíkt í okkar rituðu heimildum er í Gunnlaugs sögu ormstungu , “ skrifar lögregla og rifjar síðan upp svikin : „ Gunnlaugur vildi eiga Helgu hina fögru , dóttur Þorsteins sem var Egilsson , Skalla-Grímssonar , Kveld-Úlfssonar hersis úr Noregi en Ásgerður hét móðir Þorsteins og var Bjarnardóttir . Til að sanna sig þá fór Gunnlaugur utan og var við hirð Aðalráðs konungs Játgeirssonar í Englandi . Við hirðina var Þórormur . [ Og einn dag um morguninn snemma þá mætti Gunnlaugur þremur mönnum á stræti einu og nefndist sá Þórormur er fyrir þeim var . Hann var mikill og sterkur og furðu torveldlegur . Hann mælti : „ Norðmaður , “ segir hann , „ sel mér fé nokkuð að láni . “ Gunnlaugur svarar : „ Ekki mun það ráðlegt að selja fé sitt ókunnum mönnum . “ Hann svarar : „ Eg skal gjalda þér að nefndum degi . “ „ Þá skal á það hætta , “ segir Gunnlaugur . Síðan seldi hann honum féið . Og litlu síðar fann Gunnlaugur konunginn og segir honum fjárlánið . Konungur svarar : „ Nú hefir lítt til tekist . Þessi er hinn mesti ránsmaður og víkingur og eig ekki við hann en eg skal fá þér jafnmikið fé . “ Gunnlaugur svarar : „ Illa er oss þá farið , “ segir hann , „ hirðmönnum yðrum , göngum upp á saklausa menn en láta slíka sitja yfir voru og skal það aldrei verða . “ Og litlu síðar hitti hann Þórorm og heimti féið að honum en hann kvaðst eigi gjalda mundu . ] Hér féll Gunnlaugur í þá gildru að halda að af því að Þórormur var hirðmaður konungs þá væri hann traustsins verður og þótt það komi ekki fram í sögunni þá er líklegt að Gunnlaugur taldi sér einhvern hag í að lána honum fé . “ Þetta segir lögregla að sé sín elsta skráða heimild um fjársvik sem byggjast á fölsku trausti , svipað og algengt sé með netglæpi í dag . „ Aðalráður konungur dó fyrir rétt um 1000 árum og í grunninn hafa glæpir lítið breyst , en með tilkomu netsins hafa svindlarar auðveldari leiðir til að komast að fólki , “ segir lögregla .